L 74/4
HU
Az Európai Unió Hivatalos Lapja
2023.3.13.
A BIZOTTSÁG (EU) 2023/564 VÉGREHAJTÁSI RENDELETE (2023. március 10.) a hivatásos felhasználók által a növényvédő szerekről az 1107/2009/EK európai parlamenti és tanácsi rendelet szerint vezetett nyilvántartások tartalmáról és formátumáról (EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 67. cikke (4) bekezdésére,
mivel:
(1)
Az 1107/2009/EK rendelet 67. cikkének (1) bekezdése értelmében a növényvédő szerek hivatásos felhasználóinak nyilvántartást kell vezetniük az általuk alkalmazott termékekről, feltüntetve a termék nevét, az alkalmazás időpontját és dózisát, valamint a kezelt területet és növénykultúrát, amelyen a terméket alkalmazták.
(2)
Az 1107/2009/EK rendelet 67. cikkének (1) bekezdése értelmében a hivatásos felhasználók az információkat kérésre a hatáskörrel rendelkező hatóság rendelkezésére bocsátják.
Ezen túlmenően harmadik felek a hatáskörrel rendelkező hatóságoktól kérhetik az említett információkhoz való hozzáférést, és a hatáskörrel rendelkező hatóságoknak a vonatkozó nemzeti vagy uniós jogszabályokkal összhangban hozzáférést kell biztosítaniuk ezekhez az információkhoz.
(3)
A Bizottság által 2020-ban elfogadott „a termelőtől a fogyasztóig” stratégia a méltányos, egészséges és környezetbarát élelmiszerrendszerért (a továbbiakban: „a termelőtől a fogyasztóig” stratégia) (2), célja, hogy csökkentse a vegyi növényvédő szerektől való függést és azok használatát.
A növényvédő szerek használatának megfelelő nyilvántartása, valamint a nemzeti hatóságok ilyen nyilvántartásokon alapuló nyomonkövetési és ellenőrzési tevékenységei ezért alapvető fontosságúak „a termelőtől a fogyasztóig” stratégia célkitűzéseinek eléréséhez.
(4)
A nemzeti rendszerek között különbségek mutatkoznak a növényvédő szerek hivatásos felhasználói által az 1107/2009/EK rendelet 67. cikkének (1) bekezdése alapján vezetett nyilvántartások és azok elektronikus vezetése tekintetében.
Ezért ez a rendelet részletes szabályokat állapít meg e nyilvántartások tartalmára és formátumára vonatkozóan.
(5)
Ezek a szabályok meghatározzák a növényvédő szerek használatával kapcsolatosan az 1107/2009/EK rendelet 67. cikkének (1) bekezdésében felsorolt elemek (a termék neve, az alkalmazás időpontja, dózisa, területe és a növénykultúra) nyilvántartásba vételének módját annak érdekében, hogy az említett cikk alapján vezetett nyilvántartások megfelelő és egységes minősége az egész Unióban biztosított legyen.
(1) HL L 309., 2009.11.24., 1. o. (2) A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: A „termelőtől a fogyasztóig” stratégia a méltányos, egészséges és környezetbarát élelmiszerrendszerért (COM/2020/381 final).